ПРЕДЛОГ

На основу члана 40. став 5. Закона о водама („Службени гласник РС“, бр. 46/91, 53/93, 54/96 и 95/18), члана 2. став 3. тачка 1. Закона о комуналним делатностима („ Службени гласник РС“ бр. 88/11, 104/16 и 95/18), члана. 40. став 1. тачка 20) Статута општине Димитровград („Службени лист општине Димитровград“, бр. 6/19), Скупштина општине Димитровград на седници одржаној дана\_\_\_\_\_\_\_\_\_\_2024. године, донела је

**О Д Л У К У**

**О СЕОСКИМ ВОДОВОДИМА**

**Опште одредбе**

**Члан 1.**

Овом одлуком се уређује изградња, одржавање, прикључењe, коришћење и управљање сеоским водоводима.

**Члан 2.**

Под сеоским водоводом, у смислу ове одлуке, подразумева се систем воде за пиће у сеоском насељу, које има уређено и заштићено извориште, каптажу, уређај за припрему воде, резервоар, разводну мрежу и остале уређаје изграђене на основу захтева из техничке документације, а којимнеуправља комунално предузеће за пречишћавање, дистрибуцију и испоруку воде на територији општине Димитровград.

**Члан 3.**

Корисником водовода, у смислу ове одлуке, сматрају се сва физичка и правна лица прикључена на сеоски водовод, а која су то право стекла:

- учешћем у изградњи водовода;

- уплатом накнаде за прикључак на водовод;

- наслеђем, односно поделом домаћинства које има статус корисника водовода.

**Члан 4.**

За послове изградње, одржавање, коришћење и управљање сеоским водоводима, надлежан је Савет месне заједнице.

***Изградња сеоског водовода***

**Члан 5.**

Сеоски водовод се гради у складу са прописима о водама и прописима о грађењу.

**Члан 6.**

Изградња сеоског водовода врши се на основу програма рада и финансијског плана месне заједнице.

иницијативу за изградњу, реконструкцију или доградњу сеоског водовода покреће Савет месне заједнице.

Иницијативу из става 1. Овог члана мора да садржи спецификацију радова, потребних средстава и изворе фининасирања.

***Одржавање сеоског водовода***

Члан 7.

Сеоски водовод се користи и одржава у складу са прописима, стандардима и техничким нормативима који се односе на ову врсту објекта, као и општим условима утврђеним овом одлуком.

**Члан 8.**

Одржавање сеоског водовода обухвата нарочито:

- одржавање свих објеката водовода у исправном стању;

- предузимање потребних мера на поправкама појединих делова објеката; (жичана ограда, улазна врата и др.)

- редован преглед и ремонт појединих делова или објеката (преглед резервоара и чишћења по потреби

 (измуљавање), преглед заштите изворишта, испирање мреже водовода и друго);

- одржавање и попуњавање резервних делова у потребној количини ;

- заштиту водовода од оштећења и заштиту воде од загађивања и других штетних радњи;

- заштиту водомера од мраза и оштећења.

**Члан 9.**

Савет месне заједнице је дужан да редовно врши контролу и одржавање сеоског водовода, о чему води посебну евиденцију.

Савет месне заједнице може одржавање сеоског водовода да повери правном или физичком лицу.

Поверавање послова из става 2. Овог члана врши се на основу одлуке Савета месне заједнице, а са лицем коме су поверени послови Савет месне заједнице закључује уговор, који одобрава Општинско веће општине Димитровград.

**Члан 10.**

Савет месне заједнице је дужан да о намерама поправкама и радовима на сеоском водоводу обавести потрошаче воде најкасније 24 сата пре отпочињања радова.

Изузетно, ако је потребно хитно интервенисати, поправци се може приступити одмах после обавештавања корисника воде.

**Члан 11.**

Потрошачи воде су дужни да одржавају своје водоводне инсталације у исправном стњу. У случају квара, дужни су да одмах обавесте Савет месне заједнице и предузму мере у року од 24 сата.

Трошкови одржавања водоводних инсталација од прикључка на водоводну мрежу падају на терет корисника прикључка.

**Члан 12.**

Средства за изградњу и инвестиционо и текуће одржавање обезбеђује се на основу финансијског плана месне заједнице, накнада за утрошену воду, накнада за прикључење на водоводну мрежу и учешћа грађана.

***Прикључење на сеоски водовод***

**Члан 13.**

Коришћење сеоског водовода дозвољено је само корисницима у смислу члана 3. Ове одлуке.

**Члан 14.**

Прикључивање на сеоски водовод може се вршити по полагању и пуштању у рад уличне водоводне мреже.

**Члан 15.**

Свака зграда или грађевинско земљиште мора имати сопствени водоводни прикључак.

Кућна водоводна инсталација се поставља тако да се непосредно прикључује на водоводну мрежу.

Изузетно, ако не постоји могућност да се кућне водоводне инсталације непосредно прикључе на уличну водоводну мрежу, цеви до доводног прикључка се могу поставити преко суседног земљишта.

**Члан 16.**

На сеоски водовод се може прикључити грађанин или правно лице које има прописно изведену кућну водоводну инсталацију, изграђену шахту са прописаним поклопцем, уграђен водомер (за нове кориснике)

 и вентиле за отварање и затварање воде, а ако је предвиђено и положене цеви до места прикључка.

О одобрењу за нови прикључак на водоводу, одлучује Савет месне заједнице под одређеним условима.

**Члан 17.**

Услови за одобравање прикључивања новог корисника на изграђени сеоски водовод су:

1. да водовод, обзиром на количину воде у резервоару, може да задовољи њихове потребе и

2. да се њихово снабдевање водом не може решити другачије на економичан и рационалан начин.

**Члан 18.**

Грађани и правна лица који се прикључују на сеоски водовод, а нису учесници изградње сеоског водовода обавезни су:

1. да надокнаде сразмедни део трошкова изградње;

2. да од дана прикључења сносе трошкове одржавања и искоришћавања;

3. да сносе трошкове прикључења.

Лица из става 1. Овог члана имају иста права и обавезе као и остали корисници водовода.

Савет МЗ утврђује висину накнаде за прикључење на водовод нових корисника.

Савет месне заједнице може одлучити да новог корисника ослободи обавеза плаћања накнаде из става 3. овог члана уз сагласност осталих корисника сеоског водовода.

**Члан 19.**

Забрањено је самовољно прикључивање на сеоски водовод без сагласниости Савета МЗ.

Самостални уређаји за снабдевање водом (хидрофори, пумпе и др.) не смеју се спајати са водоводним системом извориштем, резервоаром, и мрежом сеоског водовода без сагласности Савета МЗ.

***Коришћење сеоског водовода***

**Члан 20.**

Коришћење сеоског водовода обухвата:

- редовно снабдевање хигијенском и квалитетном водом за пиће свих потрошача;

- редовну органолептичку контролу и организовање хемијске и бактериолошке контроле воде, у складу са

 посебним прописима;

- пуштање у рад нових или поправљених објеката водовода;

- прикључивање нових корисника;

- манипулисање вентилима, затварачима, арматурама и другим уређајима у циљу расподеле и штедње воде.

**Члан 21.**

Вода из сеоског водовода користи се првенствено за пиће и подмиривање потреба у домаћинству.

 Вода се не може користити ненаменски, за заливање баште, пластеника, воћњака, њива са усевима, ливада и сл.

Изузетно, вода се може користити и у друге сврхе ради отклањања последица више силе, елементарне последице (пожари и слично).

**Члан 22.**

Вода се испоручује кориснику после прикључења објеката потрошача на сеоски водовод.

**Члан 23.**

За испоручивање воде плаћа се наканада.

Накнада се обрачунава по јединици утрошка воде (м3) очитавањем водомера нових корисника или у паушалном износу за старе кориснике, месечно уназад, по испостављеном рачуну.

Начин утврђивања накнаде и цену воде утврђује Савет месне заједнице.

Средства која се наплате за утрошену воду користе се за одржавање сеоског водовода.

**Члан 24.**

Ради рационалног коришћења воде Савет месне заједнице може утврдити оптималне количине потрошње воде по кориснику, сразмерно његовим потребама, односно по м3.

Утврђивање тих количина Савет месне заједнице ће вршити на основу дотока воде у резервоар (издашност), тако да ниво воде у резервоару ни у једном моменту не буде мањи од 1/3 његове запремине.

**Члан 25.**

Уколико дође до веће несташице воде, Савет месне заједнице је дужан да прогласи општу штедњу воде и ограничи потрошњу по домаћинству, узимајући у обзир број чланова домаћинства и остале потребе у домаћинству.

Ограничење потрошње воде ће се по правилу примењивати за једнодневну потрошњу.

**Члан 26.**

Потрошња воде се не плаћа:

- за гашење пожара;

- ако је вода истекла због квара на водомеру или арматури до споја, осим ако је до квара дошло кривицом

 потрошача.

Савет месне заједнице може одлучити да се вода из сеоског водовода без накнаде може користити за јавне чесме и сличне потребе села.

**Члан 27.**

Испорука воде из сеоског водовода може се обуставити потрошачу ако:

1. онемогући правилно регистровање утрошка воде;

2. троши воду супротно забранама и ограничењима;

3. својим објектима омета нормалну испоруку воде другим потрошачима;

4. преко својих инсталација без одобрења Савета месне заједнице омогући потрошњу воде другом лицу;

5. ускрати или онемогући овлашћеним лицима приступ до мерних уређаја;

6. не плати искоришћену воду два месеца уназад.

У случајевима из става 1. овог члана Савет месне заједнице кориснику доставља упозорење да ће му се због недостатка обуставити даља испорука воде ако недостатке не отклони у року од 7 дана.

Уколико корисник не отклони недостатке у остављеном року, Савет месне заједнице ће донети одлуку да се кориснику обустави даља испорука воде.

Када корисник недостаке из става 1. овог члана отклони, у року од 48 сати ће му се омогућити несметано коришћење воде.

**Члан 28.**

Савет месне заједнице ће корисника искључити са мреже сеоског водовода у случају да:

1. оштећује водоводне уређаје и водоводну мрежу;

2. прикључује кућне водоводне инсталације на водоводну мрежу и врши оправке и промене на водоводној

 мрежи без одобрења;

3. дотрајала кућна водоводна инсталација угрожава хигијенску исправност воде у сеоском водоводу;

4. спаја самовољно самосталне уређаје за снабдевање водом са водоводном мрежом сеоског водовода;

5. испушта употредбљену и отпадну воду из кућне водоводне инсталације на улици, путу и другој јавној

 површини.

6. користи водоводне инсталације за узимање електричних инсталација и уређаја.

**Члан 29.**

Корисник може отказати потрошњу воде из сеоског водовода.

Отказ се даје писменим путем Савету МЗ и може бити трајани или привремени.

После датог отказа, у року од 48 сати Савет месне заједнице искључује корисника са мреже сеоског водовода.

***Управљање сеоским водоводом***

**Члан 30.**

Сеоским водоводом управља Савет МЗ.

**Члан 31.**

Седнице Савета месне заједнице се сазивају по потреби, а најмање једном годишње.

Седнице Савета месне заједнице сазива председник по сопственој иницијативи или на захтев трећине чланова Савета месне заједнице.

**Члан 32.**

Савет МЗ доноси одлуке из своје надлежности које се односе на:

1. коришћење водовода;

2. одобравање наведених прикључака;

3. рационално коришћење воде и прописивања мера штедње вод;

4. цену воде и новог прикључка;

5. одржавање водовода;

6. набавку потребног материјала за одржавње водовода;

7. спровођење осталих одредби ове одлуке.

**Члан 33.**

Поред обавеза оз члана 30. Ове одлуке, Савет месне заједнице је дужан:

- да се стара о одржавању водовода од изворишта до крајњих потрошача, ангажујући по потреби овлашћена

 стручна лица (правна и физичка) за стручне и физичке послове,

- да контролише правилност употребе воде,

- да врши контролу и печаћење, скидање и намештање водомера,

- да организује редовно хлорисање воде,

- да од надлежног органа тражи мишљење по сваком захтеву за прикључење на водоводну мрежу нових

 корисника,

- да одређује место где ће се извршити прикључење на водовод,

- да спроводи поступак против лица која намерно оштећују водовод, која се самовољно и безправно прикључе

 на водовод или без одобрења дозволе другим лицима коришћење водовода,

- да подноси пријаве комуналној инспекцији против лица која поступају супротно овој одлуци.

***Надзор***

**Члан 34.**

Надзор на применом ове Одлуке врши комунална инспекција Општинске управе општине димитровград.

***Казнене одредбе***

**Члан 35.**

Новчаном казном у фиксном износу од 50.000, оо динара казниће се за прекршај правно лице ако:

Новчаном казном у фиксном износу од 40.000, оо динара казниће се за прекршај предузетник ако:

Новчаном казном у фиксном износу од 30.000, оо динара казниће се за прекршај физичко лице ако:

- прикључи потрошача на сеоски водовод противно одредбама члана 16. 17. И 18. ове Одлуке.

- врши самовољно прикључење и неовлашћено спајање самосталних уређаја за снабдевање водом са сеоским

 водоводом (члан 19. ове Одлуке).

- воду за пиће користи противно одредбама члана 21.

 ове одлуке.

- прекрши одредбе из чланова 25. и 26. ове одлуке.

- не поштује одредбе члана 27. и 28 . ове одлике.

***Прелазне и завршне одредбе***

**Члан 36.**

Усклађивање, искоришћавање, одржавања и управљања сеоским водоводима на подручју Општине Димитровград, извршиће се у року од 6 месеци од дана ступања на снагу ове одлуке.

**Члан 37.**

Ова Одлука ступа на снагу осмог дана од дана објављивања у „Службеном листу општине Димитровград“.

Бр.\_\_\_\_\_\_\_\_\_\_\_\_

У Димитровграду, \_\_\_\_\_\_\_\_\_2024. године

**СКУПШТИНА ОПШТИНЕ ДИМИТРОВГРАД**

 **ПРЕДСЕДНИК**

 **Зоран Ђуров**